Cigarety nie sú zdravé.
To nie je novinka – o nebezpečenstvách fajčenia vieme už desaťročia.
Ale ako presne nám cigarety škodia?
Pozrime sa na to, čo sa deje, keď ich zložky
putujú naším telom,
a ako nášmu telu prospieva, keď konečne prestaneme fajčiť.
Každým vdychom dymu
sa s tkanivom nášho tela dostane
do kontaktu viac ako 5000 chemikálií.
Čierna, živicová hmota zvaná decht okamžite
začne pokrývať zuby a ďasná,
ničiac tak zubnú sklovinu, čo neskôr vedie k tvorbe kazov.
Dym časom taktiež ničí nervové zakončenia v nose,
čím sa stráca čuch.
V dýchacích cestách a v pľúcach
dym zvyšuje pravdepodobnosť infekcií,
ako aj chronických chorôb, akými sú bronchitída a rozdutie pľúc.
To sa deje, pretože dym poškodzuje cílie,
malé riasovité štruktúry, ktoré udržujú dýchacie cesty čisté.
Dym potom napĺňa pľúcne alveoly,
vzdušné mechúriky, ktoré umožňujú výmenu kyslíku a oxidu uhličitého
medzi pľúcami a krvou.
Jedovatý plyn zvaný oxid uhoľnatý sa cez túto membránu dostane do krvi,
viaže sa na hemoglobín,
a tak vytláča zo svojho miesta kyslík,
ktorý by inak bol transportovaný po tele.
To je jeden z dôvodov, prečo fajčenie môže viesť k nedostatku kyslíka
a k dýchavičnosti.
Do desiatich sekúnd
sa krvou do mozgu dostane stimulant nazývaný nikotín,
kvôli ktorému sa uvoľní dopamín a iné neurotransmitery,
vrátane endorfínov,
ktoré vytvárajú príjemné pocity, kvôli ktorým je fajčenie vysoko návykové.
Nikotín a ostatné chemikálie z cigarety
zapríčiňujú stiahnutie ciev
a zároveň poškodzujú ich krehké endoteliálne steny,
čím obmedzujú tok krvi.
Tieto účinky na cievy vedú k hrubnutiu cievnych stien
a zvyšujú lepkavosť krvných doštičiek,
čo stupňuje pravdepodobnosť zrazenín,
infarktu a mŕtvice.
Mnoho chemikálií v cigaretách môže spustiť nebezpečné mutácie DNA,
ktoré zapríčiňujú tvorbu rakoviny.
Navyše zložky, akými sú arzén a nikel,
môžu poškodiť proces obnovy DNA,
čo ohrozuje schopnosť tela bojovať proti rôznym druhom rakoviny.
Podľa štatistík má v USA asi jedna z troch smrtí spôsobených rakovinou
príčinu vo fajčení.
A nejde len o rakovinu pľúc.
Fajčenie môže spôsobiť rakovinu v množstve tkanív a orgánov,
ako aj poškodiť zrak
či zoslabiť kosti.
Fajčenie znižuje šance žien otehotnieť.
A u mužov môže spôsobiť erektilnú dysfunkciu.
Ale tí, ktorí s fajčením prestanú,
majú veľkú výhodu
s takmer okamžitým a dlhodobým vplyvom na zdravie.
Len 20 minút po poslednej cigarete
sa ich tep a krvný tlak upraví na normálne hodnoty.
Po 12 hodinách sa im stabilizuje hladina oxidu uhoľnatého,
čo zvýši kapacitu krvi prenášať kyslík.
Po jednom dni
sa tep a krvný tlak ustália, čo začne znižovať riziko infarktu.
Po dvoch dňoch
sa začnú regenerovať nervové zakončenia, ktoré sú zodpovedné za čuch a chuť.
Po približne jednom mesiaci sú pľúca zdravšie,
takže kašleme menej a dýcha sa nám lepšie.
Jemné riasovité cílie v dýchacích cestách a v pľúcach
sa začnú regenerovať do niekoľkých týždňov,
a sú úplne regenerované po 9 mesiacoch, čo zlepšuje obranu proti infekciám.
Na prvé výročie poslednej cigarety
je riziko srdcových chorôb znížené o polovicu, keďže cievy fungujú lepšie.
Po piatich rokoch
je šanca, že sa vytvorí zrazenina omnoho nižšia,
a riziko mŕtvice sa stále znižuje.
Po desiatich rokoch sú šance dostať smrteľnú rakovinu pľúc
o 50 % nižšie,
pravdepodobne pretože schopnosť tela regenerovať DNA je obnovená.
Po 15 rokoch je pravdepodobnosť koronárneho ochorenia srdca
v podstate rovnaká ako u nefajčiara.
Nemá zmysel tváriť sa, že vytrvať tak dlho je ľahké.
Prestať fajčiť môže kvôli abstinenčným príznakom
viesť k úzkosti a depresii.
Našťastie, tieto príznaky sú zvyčajne dočasné.
Prestať je čoraz ľahšie, vďaka narastajúcemu arzenálu pomôcok.
Nikotínová substitučná terapia pomocou žuvačiek,
náplastí,
pastiliek
a sprejov
môže fajčiarom pomôcť odnaučiť sa fajčiť.
Tieto náhrady fungujú tak, že stimulujú receptory nikotínu,
čím zabraňujú výskytu abstinenčných príznakov
bez užitia ďalších škodlivých chemikálií.
Poradenstvo a podporné skupiny,
kognitívno-behaviorálna terapia,
a pohyb miernej intenzity
môžu taktiež fajčiarom pomôcť odpútať sa od cigariet.
To je dobrá správa,
keďže prestať s fajčením znamená vydať sa na cestu k zdravšiemu životu.